De Imitatione Christi
Store norske leksikon,Religion og filosofi,Religioner og livssyn,Kristendom,Kristendommens historie
De Imitatione Christi, Kristi etterfølgelse, er nest etter Bibelen verdens kanskje mest utbredte fromhetstekst. Det ble først utgitt anonymt i 1418. De fleste forskere anser den nederlandske augustinermunken Thomas à Kempis som forfatter av skriftet. Det er oversatt til en rekke språk, og finnes i flere norske utgaver.
Som tittelen sier er boken en veiledning i kristusetterfølgelse. Idealet er et fromt liv, og det er langt viktigere enn lærdom. «En ydmyk bonde som tjener Gud», skriver forfatteren, «er langt bedre enn en overmodig filosof som er opptatt av stjernenes baner, men glemmer at han skal leve et godt liv». Å leve et fromt liv handler i følge teksten om å oppgi egenviljen til fordel for Guds vilje. Til dette kreves ydmykhet, selvfornektelse og forakt for ære i verden. Nattverden understrekes som stedet for å motta Kristus. Les mer i Store norske leksikon kristendommens litteratur kristendommens historie